


	Parlament Ewropew
2019-2024
	[image: EP logo RGB_Mute]



TESTI ADOTTATI

[bookmark: TANumber][bookmark: _GoBack]P9_TA(2024)0044
[bookmark: title]L-estensjoni tal-lista ta' reati tal-UE għad-diskors ta' mibegħda u r-reati ta' mibegħda
[bookmark: DocNumber]
[bookmark: Commission]Kumitat għal-Libertajiet Ċivili, il-Ġustizzja u l-Intern
[bookmark: PE]PE750.074
[bookmark: Sujet][bookmark: References]Riżoluzzjoni tal-Parlament Ewropew tat-18 ta’ Jannar 2024 dwar l-estensjoni tal-lista ta’ reati fl-UE għad-diskors ta’ mibegħda u r-reati ta’ mibegħda (2023/2068(INI))
[bookmark: TextBodyBegin]Il-Parlament Ewropew,
–	wara li kkunsidra l-Karta tad-Drittijiet Fundamentali tal-Unjoni Ewropea (il-“Karta”), u b’mod partikolari l-Artikoli 1, 7, 20, 21, 22, 23, 25 u 26 tagħha,
–	wara li kkunsidra t-Trattat dwar l-Unjoni Ewropea (TUE), u b’mod partikolari l-Artikoli 2, 3 u 6 tiegħu,
–	wara li kkunsidra t-Trattat dwar il-Funzjonament tal-Unjoni Ewropea (TFUE), u b’mod partikolari l-Artikoli 19 u 83(1) tiegħu,
–	wara li kkunsidra l-Konvenzjoni Ewropea dwar id-Drittijiet tal-Bniedem u l-ġurisprudenza relatata tal-Qorti Ewropea tad-Drittijiet tal-Bniedem,
–	wara li kkunsidra d-Dikjarazzjoni Universali tad-Drittijiet tal-Bniedem,
–	wara li kkunsidra l-ġurisprudenza tal-Qorti tal-Ġustizzja tal-Unjoni Ewropea (QĠUE),
–	wara li kkunsidra l-komunikazzjoni tal-Kummissjoni tad-9 ta’ Diċembru 2021 bit-titolu “Ewropa iktar inklużiva u protettiva: l-estensjoni tal-lista ta’ reati fl-UE għad-diskors ta’ mibegħda u r-reati ta’ mibegħda” (COM(2021)0777) u l-proposta għal deċiżjoni tal-Kunsill annessa magħha,
–	wara li kkunsidra d-Deċiżjoni Qafas 2008/913/ĠAI tal-Kunsill tat-28 ta’ Novembru 2008 dwar il-ġlieda kontra ċerti forom u espressjonijiet ta’ razziżmu u ksenofobija permezz tal-liġi kriminali[footnoteRef:1], [1:  	ĠU L 328, 6.12.2008, p. 55.] 

–	wara li kkunsidra l-komunikazzjoni tal-Kummissjoni tal-5 ta’ Marzu 2020 bit-titolu “Unjoni ta’ Ugwaljanza: Strateġija dwar l-Ugwaljanza bejn il-Ġeneri 2020-2025” (COM(2020)0152),
–	wara li kkunsidra l-komunikazzjoni tal-Kummissjoni tat-18 ta’ Settembru 2020 bit-titolu “Unjoni ta’ Ugwaljanza: Pjan ta’ azzjoni tal-UE għall-ġlieda kontra r-razziżmu 2020-2025” (COM(2020)0565),
–	wara li kkunsidra l-komunikazzjoni tal-Kummissjoni tat-12 ta’ Novembru 2020 bit-titolu “Unjoni ta’ Ugwaljanza: Strateġija dwar l-Ugwaljanza tal-LGBTIQ 2020-2025” (COM(2020)0698),
–	wara li kkunsidra l-komunikazzjoni tal-Kummissjoni tat-3 ta’ Marzu 2021 bit-titolu “Unjoni ta’ Ugwaljanza: Strateġija dwar id-Drittijiet tal-Persuni b’Diżabilità 2021-2030” (COM(2021)0101), u l-Konvenzjoni tan-Nazzjonijiet Uniti dwar id-Drittijiet tal-Persuni b’Diżabilità, ratifikata mill-UE u l-Istati Membri kollha tagħha,
–	wara li kkunsidra l-komunikazzjoni tal-Kummissjoni tal-24 ta’ Ġunju 2020 bit-titolu “Strateġija tal-UE dwar id-drittijiet tal-vittmi (2020-2025)” (COM(2020)0258),
–	wara li kkunsidra r-rakkomandazzjoni tal-20 ta’ Mejju 2022 tal-Kumitat tal-Ministri tal-Kunsill tal-Ewropa lill-Istati Membri dwar il-ġlieda kontra d-diskors ta’ mibegħda (CM/Rec(2022)16),
–	wara li kkunsidra l-Kummissjoni tal-Kunsill tal-Ewropa kontra r-Razziżmu u l-Intolleranza (ECRI) Rakkomandazzjoni ta’ Politika Ġenerali Nru 15 dwar il-ġlieda kontra d-diskors ta’ mibegħda, adottata fit-8 ta’ Diċembru 2015,
–	wara li kkunsidra l-Konvenzjoni Qafas għall-Ħarsien tal-Minoranzi Nazzjonali u l-Karta Ewropea għal-Lingwi Reġjonali jew Minoritarji tal-Kunsill tal-Ewropa,
–	wara li kkunsidra r-rakkomandazzjonijiet, ir-rapporti u r-riżoluzzjonijiet tal-ECRI, il-Kumitat ta’ Tmexxija dwar il-Ġlieda Kontra d-Diskriminazzjoni, id-Diversità u l-Inklużjoni, l-Assemblea Parlamentari, il-Kummissjoni ta’ Venezja u korpi oħra tal-Kunsill tal-Ewropa,
–	wara li kkunsidra l-linji gwida dwar it-titjib tal-ġbir u l-użu ta’ data dwar l-ugwaljanza mfassla mis-Sottogrupp dwar id-Data dwar l-Ugwaljanza tal-Grupp ta’ Livell Għoli tal-Kummissjoni dwar in-Nondiskriminazzjoni, l-Ugwaljanza u d-Diversità u ppubblikati fl-2021,
–	wara li kkunsidra t-Trattati tan-NU dwar id-drittijiet tal-bniedem u l-istrumenti tan-NU dwar il-protezzjoni tad-drittijiet tal-bniedem u l-libertajiet fundamentali, b’mod partikolari d-Dikjarazzjoni Universali tad-Drittijiet tal-Bniedem, il-Patt Internazzjonali dwar Drittijiet Ċivili u Politiċi, il-Konvenzjoni dwar l-Eliminazzjoni ta’ kull Forma ta’ Diskriminazzjoni Razzjali u l-Konvenzjoni dwar l-Eliminazzjoni ta’ Kull Forma ta’ Diskriminazzjoni kontra n-Nisa, u r-rakkomandazzjonijiet tal-Forum annwali tan-NU dwar kwistjonijiet ta’ minoranzi,
–	wara li kkunsidra d-data dwar ir-reati ta’ mibegħda ppubblikata mill-Uffiċċju tal-OSKE għall-Istituzzjonijiet Demokratiċi u d-Drittijiet tal-Bniedem kull sena fis-16 ta’ Novembru,
–	wara li kkunsidra r-riżoluzzjoni tiegħu tal-25 ta’ Novembru 2020 dwar it-tisħiħ tal-libertà tal-media: il-protezzjoni tal-ġurnalisti fl-Ewropa, id-diskors ta’ mibegħda, id-diżinformazzjoni u r-rwol tal-pjattaformi[footnoteRef:2], [2:  	ĠU C 425, 20.10.2021, p. 28.] 

–	wara li kkunsidra r-riżoluzzjoni tiegħu tas-16 ta’ Settembru 2021 li tinkludi rakkomandazzjonijiet lill-Kummissjoni dwar l-identifikazzjoni ta’ vjolenza abbażi tal-ġeneru bħala qasam ġdid ta’ kriminalità elenkat fl-Artikolu 83(1) tat-TFUE[footnoteRef:3], [3:  	ĠU C 117, 11.3.2022, p. 88.] 

–	wara li kkunsidra r-riżoluzzjoni tiegħu tat-13 ta’ Novembru 2018 dwar standards minimi għall-minoranzi fl-UE[footnoteRef:4], [4:  	ĠU C 363, 28.10.2020, p. 13.] 

–	wara li kkunsidra l-Artikolu 105(5) tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi
–	wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A9-0377/2023),
A.	billi kwalunkwe forma ta’ diskriminazzjoni bbażata fuq is-sess, ir-razza, il-kulur, l-oriġini etnika jew soċjali, il-karatteristiċi ġenetiċi, il-lingwa, ir-reliġjon jew it-twemmin, l-opinjoni politika jew xi opinjoni oħra, l-appartenenza għal minoranza nazzjonali, il-proprjetà, it-twelid, id-diżabbiltà, l-età jew l-orjentazzjoni sesswali kif stabbilita fl-Artikolu 21 tal-Karta hija pprojbita; billi, fil-kamp tal-applikazzjoni tat-Trattati u mingħajr preġudizzju għal kull dispożizzjoni speċifika tagħhom, kwalunkwe diskriminazzjoni bbażata fuq in-nazzjonalità hija wkoll ipprojbita; billi wara l-interpretazzjoni wiesgħa mill-QĠUE, il-bażi ta’ “sess” għandha tiġi mifthiema b’mod wiesa’ biex tinkludi kull forma ta’ diskriminazzjoni relatata mal-identità tal-ġeneru, l-espressjoni tal-ġeneru u l-karatteristiċi tas-sess[footnoteRef:5]; [5:  	Is-sentenza tal-Qorti tal-Ġustizzja tat-30 ta’ April 1996, P v S u Cornwall County Council, C-13/94, ECLI:EU:C:1996:170; Is-sentenza tal-Qorti tal-Ġustizzja tas-7 ta’ Jannar 2004, K.B. vs L-Aġenzija Nazzjonali tal-Pensjonijiet tas-Servizz tas-Saħħa u s-Segretarju tal-Istat għas-Saħħa, C-117/01, ECLI:EU:C:2004:7; Is-sentenza tal-Qorti tal-Ġustizzja tas-27 ta’ April 2006, Sarah Margaret Richards vs Is-Segretarju tal-Istat għax-Xogħol u l-Pensjonijiet, C-423/04, ECLI:EU:C:2006:256; u s-sentenza tal-Qorti tal-Ġustizzja tas-26 ta’ Ġunju 2018, M.B. vs Is-Segretarju tal-Istat għax-Xogħol u l-Pensjonijiet, C-451/16, ECLI:EU:C:2018:492.] 

B.	 billi l-forom u l-manifestazzjonijiet kollha ta’ mibegħda u intolleranza, inklużi d-diskors ta’ mibegħda u r-reati ta’ mibegħda, huma inkompatibbli mal-valuri tal-Unjoni tad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jagħmlu parti minn minoranzi, kif stabbiliti fl-Artikolu 2 tat-TUE; billi l-promozzjoni u l-ħarsien ta’ dawk il-valuri fundaturi tal-Unjoni jiddependu fuq l-istituzzjonijiet tal-UE, l-Istati Membri u kwalunkwe attur rilevanti ieħor li jindirizza l-bias, il-preġudizzju u l-intolleranza, kif ukoll l-eliminazzjoni tal-mibegħda;
C.	billi d-diskors ta’ mibegħda u r-reati ta’ mibegħda huma fenomeni kumplessi u multidimensjonali b’konsegwenzi estensivi għad-drittijiet tal-bniedem u l-istat tad-dritt f’soċjetajiet demokratiċi; billi l-indirizzar tal-ksenofobija, ir-razziżmu, il-misoġinija, l-omofobija, it-transfobija u forom oħra ta’ preġudizzju, intolleranza, diskriminazzjoni, inklużi dawk ibbażati fuq opinjonijiet politiċi jew oħra, u l-mibegħda kontra ċerti individwi jew gruppi soċjetali jirrikjedu li l-UE u l-Istati Membri tagħha jiżviluppaw rispons olistiku f’kollaborazzjoni mill-qrib mal-partijiet ikkonċernati rilevanti, inkluża s-soċjetà ċivili; billi l-kriminalizzazzjoni hija għodda waħda li tiġġieled id-diskors ta’ mibegħda u r-reati ta’ mibegħda;
D.	Billi l-ġlieda kontra d-diskors ta’ mibegħda u r-reati ta’ mibegħda, kemm online u offline, tirrikjedi approċċ multidimensjonali u, fejn xieraq, mezzi differenti biex jikkumbattuhom, inklużi l-liġi kriminali, proċedimenti ċivili u amministrattivi u politiki sinifikanti oħra jew miżuri soċjali, billi l-Istati Membri diġà impenjaw ruħhom li jadottaw leġiżlazzjoni u miżuri li jippenalizzaw ir-reati ta’ mibegħda, jindirizzaw in-nuqqas ta’ rappurtaġġ u jintroduċu jew jiżviluppaw iktar attivitajiet ta’ żvilupp ta’ kapaċità għall-uffiċjali tal-infurzar tal-liġi u dawk ġudizzjarji[footnoteRef:6]; billi biex jiġu effettivament miġġielda d-diskors ta’ mibegħda u r-reati ta’ mibegħda, huwa essenzjali li jiġu indirizzati l-kawżi ewlenin, fi sterjotipi partikolari; billi l-miżuri ta’ prevenzjoni, l-edukazzjoni, inklużi l-edukazzjoni diġitali, il-litteriżmu u l-ħiliet li jippromovu spazji diġitali sikuri, taħriġ u sensibilizzazzjoni huma kruċjali f’dan ir-rigward; billi l-UE u l-Istati Membri għandhom jippromovu iktar għarfien dwar il-ħtieġa tad-diversità u d-djalogu fil-kuntest tad-demokrazija, id-drittijiet tal-bniedem u l-istat tad-dritt, ikabbru s-sensibilizzazzjoni tal-pubbliku dwar l-importanza tar-rispett għall-pluraliżmu u l-ġlieda kontra l-isterjotipar negattiv u l-istigmatizzazzjoni; [6:  	Data annwali dwar ir-reati ta’ mibegħda tal-Uffiċċju tal-OSKE għall-Istituzzjonijiet Demokratiċi u d-Drittijiet tal-Bniedem.] 

E.	billi d-diskors ta’ mibegħda u r-reati ta’ mibegħda jistgħu jippreżentaw reati partikolarment serji u jaffettwaw mhux biss lill-vittmi individwali u l-komunitajiet tagħhom, billi jikkawżawlhom it-tbatija u jillimitaw id-drittijiet u l-libertajiet fundamentali tagħhom, iżda wkoll lis-soċjetà kollha kemm hi, billi jdgħajfu s-sisien tal-UE;
F.	billi mhux id-diskors ta’ mibegħda kollu jikkostitwixxi reat, iżda xorta jikkontribwixxi għan-normalizzazzjoni tal-manifestazzjonijiet ta’ mibegħda, vjolenza u intolleranza fis-soċjetà;
G.	Billi fl-aħħar ftit deċennji, kien hemm żieda qawwija fid-diskriminazzjoni, fir-reati ta’ mibegħda u fid-diskors ta’ mibegħda madwar l-UE[footnoteRef:7], żieda f’diversi forom ta’ razziżmu, antisemitiżmu, iżlamofobija, ksenofobija, omofobija, transfobija u forom oħra ta’ intolleranza u żieda allarmanti fid-diskors ta’ mibegħda u l-inċitament online u offline; billi persuni li jagħmlu parti minn gruppi vulnerabbli, bħall-persuni LGBTIQ+, persuni razzjalizzati, minoranzi etniċi, reliġjużi jew lingwistiċi, komunitajiet indiġeni[footnoteRef:8],[footnoteRef:9], persuni b’diżabbiltà, persuni bi sfondi soċjoekonomikament żvantaġġjati, persuni li jfittxu l-ażil, refuġjati u migranti, huma fil-mira rikorrenti tad-diskors ta’ mibegħda u r-reati ta’ mibegħda; billi kien hemm żieda sinifikanti fir-reati ta’ mibegħda kontra l-persuni LGBTIQ u d-diskors ta’ mibegħda fl-Ewropa[footnoteRef:10], kif ukoll żieda fid-diskriminazzjoni u l-mibegħda kontra n-nisa; billi d-diskriminazzjoni multipla u intersezzjonali hija art fertili biex iseħħu d-diskors ta’ mibegħda u r-reati; billi dawk fil-mira tad-diskors ta’ mibegħda jiġu dejjem iktar esklużi mis-soċjetà; [7:  	Ara, pereżempju, ir-rapport annwali dwar l-attivitajiet tal-ECRI li jkopri l-perjodu bejn l-1 ta’ Jannar u l-31 ta’ Diċembru 2019, ir-rapport annwali dwar l-attivitajiet tal-ECRI li jkopri l-perjodu bejn l-1 ta’ Jannar u l-31 ta’ Diċembru 2020, u l-istudju kkummissjonat mid-Dipartiment Tematiku tal-Parlament Ewropew għad-Drittijiet taċ-Ċittadini u l-Affarijiet Kostituzzjonali bit-titolu “Hate speech and hate crime in the EU and the evaluation of online content regulation approaches” (Id-diskors ta’ mibegħda u r-reati ta’ mibegħda fl-UE u l-evalwazzjoni tal-approċċi tar-regolamentazzjoni tal-kontenut online), ippubblikat f’Lulju 2020.]  [8:  	Lingaas, C., “Hate Speech and Racialised Discrimination of the Norwegian Sámi: (Diskors ta’ Mibegħda u Diskriminazzjoni Razzjalizzata dwar is-Sámi Norveġiżi:) Legal Responses and Responsibility’ (Responsabbiltajiet Legali u Responsabbiltà), Oslo Law Review, Vol. 8, Nru 2, 2021, pp. 88-107. ]  [9:  	Difensuri tad-Drittijiet Ċivili, “Joint submission to the UN Universal Periodic Review of Sweden –35th Session of the UPR Working Group of the Human Rights Council – January 2020”(Preżentazzjoni konġunta għall-Eżami Perjodiku Universali tan-NU tal-Iżvezja - il-35 Sessjoni tal-Grupp ta’ Ħidma tal-EPU tal-Kunsill tad-Drittijiet tal-Bniedem - Jannar 2020), 2019.]  [10:  	ILGA Europe, “2023 Annual Review of the Human Rights Situation of Lesbian, Gay, Bisexual, Trans and Intersex People in Europe and Central Asia”, February 2023 (Rieżami Annwali tal-2023 dwar is-Sitwazzjoni tad-Drittijiet tal-Bniedem ta’ Persuni Leżbjani, Gay, Bisesswali, Transesswali u Intersesswali fl-Ewropa u l-Asja Ċentrali, Frar 2023).] 

H.	billi ż-żieda fid-diskriminazzjoni u l-mibegħda qed tiggrava f’ħafna Stati Membri minn movimenti populisti u estremisti u l-effett multiplikatur tal-ambjent online u l-media soċjali, li jiffaċilitaw ir-rivittimizzazzjoni; billi din iż-żieda qed twassal għal qasmiet perikolużi fis-soċjetà kollha kemm hi u thedded id-demokrazija;
I.	billi hemm evidenza li d-diskors ta’ mibegħda u l-inċidenti mmotivati mill-mibegħda għadhom mhumiex irrappurtati biżżejjed fl-UE[footnoteRef:11], li tagħmilha diffiċli li tiġi kkwantifikata l-firxa tal-problema; [11:  	L-Aġenzija tal-Unjoni Ewropea għad-Drittijiet Fundamentali, “Encouraging hate crime reporting – The role of law enforcement and other authorities”, 2021. (Inħeġġu r-rappurtar tar-reati ta’ mibegħda – Ir-rwol tal-awtoritajiet tal-infurzar u ta’ awtoritajiet oħra), 2021.] 

J.	billi l-media u l-ġurnalisti għandhom rwol fundamentali biex jgħarrfu lis-soċjetà u jikkontribwixxu għall-proċessi demokratiċi;
K.	billi d-diskors politiku qed isir dejjem iktar ikkaratterizzat mid-diskors ta’ mibegħda; billi l-kampanji elettorali jipprovdu partikolarment art fertili għad-diskors ta’ mibegħda u l-inċitament għall-mibegħda, li tolqot mhux biss l-isfera politika, iżda wkoll il-funzjonament tas-soċjetà kollha kemm hi u tapprofondixxi l-polarizzazzjoni politika; billi d-diskors ta’ mibegħda lejn in-nisa fi rwoli pubbliċi laħaq livell allarmanti; billi l-mexxejja politiċi għandhom rwol sinifikanti u responsabbiltà fil-ġlieda kontra d-diskors ta’ mibegħda u l-intolleranza; billi għandhom imexxu bl-eżempju u pubblikament jikkundannaw il-każijiet ta’ mibegħda;
L.	billi l-minorenni huma vittmi partikolarment vulnerabbli ta’ diskors ta’ mibegħda u reati ta’ mibegħda, inkluż fl-iskejjel jew online, permezz tal-bullying ċibernetiku; billi attakki bħal dawn jipperikolaw l-integrità fiżika u mentali tagħhom u jaffettwaw l-iżvilupp u s-saħħa mentali tagħhom; billi għandha tingħatalhom attenzjoni partikolari;

M.	billi l-Istati Membri ma jindirizzawx id-diskors ta’ mibegħda u r-reati ta’ mibegħda bl-istess mod fil-liġijiet kriminali rispettivi tagħhom, li jħalli ċerti gruppi bi protezzjoni insuffiċjenti f’xi partijiet tal-Unjoni; billi dan jagħmilha diffiċli biex jiġi definit approċċ Ewropew komuni fil-ġlieda kontra d-diskors ta’ mibegħda u r-reati ta’ mibegħda; billi n-nuqqas ta’ protezzjoni legali jista’ jkollha konsegwenzi devastanti fuq il-vittmi;
N.	 billi l-qafas attwali tal-UE jkopri biss id-diskors ta’ mibegħda u r-reati ta’ mibegħda abbażi tar-razza, il-kulur tal-ġilda, ir-reliġjon, id-dixxendenza u l-oriġini nazzjonali jew etnika; billi bħalissa ma hemmx definizzjoni legali komprensiva waħda tad-diskors ta’ mibegħda u r-reati ta’ mibegħda fil-livell tal-UE; billi hemm ħtieġa ċara li d-diskors ta’ mibegħda u r-reati ta’ mibegħda jiġu indirizzati b’mod effettiv abbażi ta’ raġunijiet oħra, bħas-sess, l-orjentazzjoni sesswali, il-ġeneru, l-identità tal-ġeneru, l-espressjoni tal-ġeneru, il-karatteristiċi sesswali, l-età, id-diżabbiltà u kull karatteristika fundamentali oħra, b’mod partikolari dawk protetti taħt l-Artikolu 21 tal-Karta, u kull kumbinazzjoni ta’ dawn il-karatteristiċi, billi l-UE jeħtiġilha li tipproteġi lil dawk l-iktar vulnerabbli fis-soċjetà; billi għandha tingħata attenzjoni partikolari għall-identifikazzjoni tal-persuni, il-gruppi jew il-komunitajiet l-iktar vulnerabbli għad-diskors ta’ mibegħda u r-reati ta’ mibegħda biex jiġi evitat l-impatt negattiv fuq il-protezzjoni tal-vittmi;
O.	billi l-Artikolu 83(1) tat-TFUE jistabbilixxi rekwiżiti ċari għall-inklużjoni ta’ oqsma ġodda ta’ kriminalità fil-lista ta’ reati transfruntiera fl-UE; billi d-dimensjoni transfruntiera partikolari tad-diskors ta’ mibegħda online hija ċara; billi t-trasformazzjoni diġitali tenfasizza l-ħtieġa li dan il-fenomenu jiġi indirizzat fil-livell Ewropew; billi hemm il-ħtieġa li jiġu miġġielda d-diskors ta’ mibegħda u r-reati ta’ mibegħda fuq bażi komuni u fil-livell tal-UE; billi l-UE għandha r-responsabbiltà li taġixxi;
P.	billi r-rispons tal-liġi kriminali tal-UE għad-diskors ta’ mibegħda u r-reati ta’ mibegħda għandu jkun b’saħħtu, proporzjonat u adattat għall-iskop tiegħu sabiex il-vittma tiġi protetta kif xieraq u tingħata l-importanza dovuta lil-libertà tal-espressjoni u l-libertà tal-informazzjoni, li huma l-pedamenti tad-demokrazija; billi jeħtieġ li l-UE tiggarantixxi li kwalunkwe restrizzjonijiet fuq il-libertà tal-espressjoni li jimpedixxu u jiġġieldu d-diskors ta’ mibegħda ma jintużawx b’mod ħażin mill-awtoritajiet kompetenti fl-Istati Membri biex isikktu lill-minoranzi jew irażżnu l-kritika; billi s-sentenzi dwar il-libertà tal-espressjoni tal-Qorti Ewropea tad-Drittijiet tal-Bniedem għandhom jiġu rrispettati meta jiġu stabbiliti l-protezzjonijiet kontra d-diskors ta’ mibegħda;
Q.	billi d-drittijiet fundamentali li huma protetti fil-ġlieda kontra d-diskors ta’ mibegħda u r-reati ta’ mibegħda huma, qabel kollox, id-dinjità tal-bniedem u l-prinċipju ta’ nondiskriminazzjoni; billi din il-protezzjoni għandha tkun universali; billi l-protezzjoni kontra l-intolleranza, kemm jekk tkun razzjali jew ibbażata fuq l-oriġini nazzjonali, l-orjentazzjoni sesswali, ir-reliġjon, l-ideoloġija, l-età, l-opinjoni jew kwalunkwe kundizzjoni jew ċirkostanza personali, fiżika jew soċjali oħra, tkun xi tkun il-forma ta’ espressjoni tagħha, ma tridx tkun limitata biss għal ċerti raġunijiet jew motivazzjonijiet;
R.	billi l-bidliet fid-dinamiċi soċjali jistgħu jiġġeneraw motivazzjonijiet ġodda għad-diskors ta’ mibegħda u r-reati ta’ mibegħda li jridu jiġu indirizzati mill-qafas komuni tal-UE, li jirrikjedi li l-Artikolu 83(1) tat-TFUE, li jistabbilixxi l-lista ta’ reati fl-UE, jitwessa’;
S.	billi fl-2021, il-Kummissjoni ppreżentat komunikazzjoni bit-titolu “Ewropa iktar inklużiva u protettiva: l-estensjoni tal-lista ta’ reati fl-UE għad-diskors ta’ mibegħda u r-reati ta’ mibegħda” bl-għan li r-reati ta’ mibegħda u d-diskors ta’ mibegħda jiżdiedu mal-lista tal-oqsma ta’ kriminalità fejn il-Parlament u l-Kunsill jistgħu jistabbilixxu regoli minimi dwar id-definizzjoni ta’ reati u sanzjonijiet applikabbli fl-Istati Membri kollha kif previst fl-Artikolu 83(1) tat-TFUE; billi l-Kunsill irid jadotta deċiżjoni f’dan ir-rigward;
T.	billi din id-deċiżjoni tal-Kunsill tkun l-ewwel pass fil-ħolqien tal-bażi ġuridika meħtieġa, biex jiġi adottat, bħala t-tieni pass, qafas legali komuni għall-ġlieda kontra d-diskors ta’ mibegħda u r-reati ta’ mibegħda madwar l-UE; billi tali qafas legali komuni huwa meħtieġ b’mod urġenti biex jiġu stabbiliti standards minimi li jikkonċernaw id-definizzjoni ta’ reati kriminali u sanzjonijiet u b’hekk jiġu miġġielda d-diskors ta’ mibegħda u r-reati ta’ mibegħda fuq bażi Ewropea komuni sabiex tiġi żgurata protezzjoni konsistenti tal-vittmi potenzjali ta’ tali atti madwar l-Unjoni;
U.	billi l-Kunsill għadu jrid jadotta deċiżjoni; billi xi Stati Membri kienu qed jimblukkaw il-progress konkret dwar dan il-fajl speċifiku fil-Kunsill;
V.	billi l-Artikolu 83(1) tat-TFUE jirrikjedi unanimità fil-Kunsill biex jiġu identifikati “oqsma oħra ta’ kriminalità”; billi dan ir-rekwiżit kien ta’ detriment għall-kisba tal-progress komuni fil-ġlieda kontra d-diskors ta’ mibegħda u r-reati ta’ mibegħda madwar l-Unjoni;
1.	Iħeġġeġ lill-Kunsill jadotta deċiżjoni biex jinkludi d-diskors ta’ mibegħda u r-reati ta’ mibegħda fost ir-reati kriminali fil-lista skont l-Artikolu 83(1) tat-TFUE, sabiex il-Kummissjoni tkun tista’ tibda t-tieni stadju tal-proċedura;
2.	Ifakkar li l-liġijiet kriminali tal-Istati Membri jittrattaw id-diskors ta’ mibegħda u r-reati ta’ mibegħda b’modi differenti u li r-regoli armonizzati minimi fil-livell tal-UE jeżistu biss meta tali reati jitwettqu kontra grupp jew individwu abbażi tar-razza, tal-kulur tal-ġilda, tar-reliġjon, tad-dixxendenza jew tal-oriġini nazzjonali jew etnika, li jagħmilha diffiċli li tiġi implimentata strateġija komuni ta’ suċċess għall-ġlieda effettiva kontra l-mibegħda;
3.	Jiddispjaċih ħafna li għaddew kważi sentejn mill-pubblikazzjoni tal-komunikazzjoni tal-Kummissjoni u li l-Kunsill m’għamilx progress fuqha, minkejja li kien kapaċi jespandi malajr il-lista ta’ reati fl-UE għal skopijiet oħra; jiddispjaċih għal dan in-nuqqas fid-dawl taż-żieda tad-diskors ta’ mibegħda u r-reati ta’ mibegħda;
4.	Jistieden lill-Istati Membri jaħdmu flimkien b’mod responsabbli u kostruttiv biex jerġgħu jibdew in-negozjati fi ħdan il-Kunsill sabiex jadottaw deċiżjoni tal-Kunsill qabel it-tmiem tat-terminu parlamentari attwali;
5.	Iħeġġeġ lill-Istati Membri jappoġġjaw jew tal-inqas ma jopponux l-adozzjoni tal-abbozz ta’ deċiżjoni;
6.	Jistieden lill-Presidenzi attwali u futuri tal-Kunsill tal-Unjoni jikkunsidraw il-proposta tal-Kummissjoni bħala prijorità meta jfasslu l-aġenda tagħhom u jiddefinixxu l-objettivi;
7.	Jirrakkomanda li l-Artikolu 83 tat-TFUE jiġi emendat biex ikun soġġett għall-maġġoranza kwalifikata msaħħa iktar milli għall-unanimità meħtieġa attwalment; jitlob li tiġi attivata l-“klawżola passerelle” f’dan ir-rigward;
8.	Jenfasizza li l-leġiżlazzjoni futura tal-UE biex tistabbilixxi standards minimi għad-definizzjoni ta’ reati kriminali u sanzjonijiet għal diskors ta’ mibegħda u reati ta’ mibegħda trid tipproteġi d-dinjità tal-bniedem, tfittex li tevita l-ħsara, tiżgura l-ugwaljanza u tiġġieled il-mibegħda u l-intolleranza, irrispettivament mill-motivazzjoni;
9.	Ifakkar li l-protezzjoni trid tkun universali, b’enfasi speċjali fuq il-persuni u l-gruppi vulnerabbli u l-komunitajiet fil-mira;
10.	Ifakkar li l-libertà tal-espressjoni, hija valur fundamentali tas-soċjetajiet demokratiċi u m’għandhiex tkun ristretta b’mod mhux ġustifikat; ifakkar ukoll li kwalunkwe leġiżlazzjoni dwar id-diskors ta’ mibegħda u r-reati ta’ mibegħda għandha tkun ibbażata fuq il-prinċipji tal-ħtieġa u tal-proporzjonalità; jenfasizza li l-libertà tal-espressjoni għandha tiġi eżerċitata skont il-liġi u f’konformità mal-Artikolu 11 tal-Karta u m’għandhiex tiġi sfruttata bħala tarka għad-diskors ta’ mibegħda u r-reati ta’ mibegħda;
11.	Jitlob lill-Kummissjoni tikkunsidra approċċ miftuħ fejn il-lista ta’ raġunijiet ta’ diskriminazzjoni ma tkunx limitata għal lista magħluqa sabiex jiġu miġġielda b’mod effettiv id-diskors ta’ mibegħda u r-reati ta’ mibegħda motivati minn dinamiċi soċjali ġodda u li qed jinbidlu;
12.	Jisħaq li l-użu ħażin tal-internet u l-mudell kummerċjali tal-pjattaformi tal-media soċjali, li huwa bbażat fuq ir-reklamar mikrommirat, jikkontribwixxu fit-tixrid u fl-amplifikazzjoni tad-diskors ta’ mibegħda, l-inċitar tad-diskriminazzjoni u l-vjolenza u jżidu r-riskju tar-rivittimizzazzjoni; jistieden lill-Kummissjoni u lill-Istati Membri jiżguraw l-implimentazzjoni korretta tal-leġiżlazzjoni attwali, bħar-Regolament (UE) 2022/2065[footnoteRef:12], u biex jagħmlu użu mill-mezzi u l-istrumenti kollha għad-dispożizzjoni tagħhom biex jevitaw it-tixrid tad-diskors ta’ mibegħda online; [12:  	Ir-Regolament (UE) 2022/2065 tal-Parlament Ewropew u tal-Kunsill tad-19 ta’ Ottubru 2022 dwar Suq Uniku għas-Servizzi Diġitali u li jemenda d-Direttiva 2000/31/KE (l-Att dwar is-Servizzi Diġitali) (ĠU L 277, 27.10.2022, p. 1).] 

13.	Ifakkar fir-responsabbiltà tal-awtoritajiet pubbliċi fil-prevenzjoni, l-investigazzjoni, il-prosekuzzjoni u r-rappurtar tad-diskors ta’ mibegħda u r-reati ta’ mibegħda u li jridu jqisu l-fatturi li jindikaw il-mibegħda meta jagħmlu dan; jisħaq li l-leġiżlazzjoni futura tal-UE għandha tappoġġja u tippromovi kooperazzjoni b’saħħitha mas-soċjetà ċivili, il-korpi tal-ugwaljanza u l-istituzzjonijiet nazzjonali tad-drittijiet tal-bniedem;
14.	Jistieden lill-Kummissjoni u lill-Istati Membri jagħtu kunsiderazzjoni partikolari lill-minorenni, inklużi dawk li jappartjenu għal gruppi vulnerabbli, sabiex jagħtuhom protezzjoni speċjali mid-diskors ta’ mibegħda u r-reati ta’ mibegħda, jipprevjenu dawn l-inċidenti, inklużi l-bullying fl-iskejjel u l-bullying ċibernetiku, milli jseħħu u jnaqqsu l-impatt tagħhom fuq l-iżvilupp u s-saħħa mentali tal-minorenni;
15.	Jistieden lill-Kummissjoni tiżgura li jiġi stabbilit qafas legali robust tal-UE sabiex il-vittmi jkunu protetti b’mod effettiv, b’mod partikolari dawk mill-gruppi vulnerabbli kollha madwar l-UE; jenfasizza l-ħtieġa li jittieħed approċċ intersezzjonali u l-importanza li jiġu adottati miżuri komprensivi, inkluż l-għoti ta’ taħriġ lill-professjonisti li x’aktarx jiġu f’kuntatt mal-vittmi, kif ukoll miżuri li jiggarantixxu l-protezzjoni, l-aċċess sikur għal ġustizzja indipendenti, is-servizzi ta’ appoġġ speċjalizzati u r-reparazzjonijiet għall-vittmi; jisħaq li l-vittmi għandhom ikunu jistgħu jirrapportaw l-esperjenzi tagħhom lill-awtoritajiet kompetenti u jkunu protetti; ifakkar li l-iżgurar tal-protezzjoni legali tal-vittmi joħloq ambjent sikur li jikkontribwixxi għat-tisħiħ fir-rapportaġġ, li hu meħtieġ biex jiddokumenta d-diskors ta’ mibegħda u r-reati ta’ mibegħda;
16.	Jistieden lill-Kummissjoni u lill-Istati Membri, f’kooperazzjoni mal-korpi u l-aġenziji rilevanti tal-Unjoni, jistabbilixxu sistemi adegwati ta’ ġbir ta’ data biex tinkiseb data affidabbli, komparabbli, diżaggregata u anonima dwar inċidenti ta’ mibegħda, inklużi reati ta’ mibegħda, b’mod konformi mal-oqfsa legali nazzjonali rilevanti u l-leġiżlazzjoni tal-UE dwar il-protezzjoni tad-data, kif ukoll mekkaniżmi ta’ monitoraġġ adegwati li jtejbu d-disponibbiltà, il-komparabbiltà u l-kwalità regolari tad-data miġbura u biex jivvalutaw l-impatt tal-leġiżlazzjoni u l-politiki fil-ġlieda kontra d-diskors ta’ mibegħda u r-reati ta’ mibegħda;
17.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

